정조 19년 · 목
刑曹啓言罪人金鳴漢結案以爲昨年十月十三日將往朔寧地不可無負卜漢往見姜者斤得於二槁懸房者斤得方午睡房中以偕往之意喚起言及則托以胸痛不肯聽從者斤得本以偸兒此等使役欲爲謀避故不無憤心先以扇子打耳頰又打肩胛捽髮出房之際一踢胸膛仍爲率來給一兩錢使之貰來章服渠則獨往朔寧地同月二十八日還歸十一月初五日楊必得以者斤得被打致死發告本曹當初踢打非出殺心而畢竟致命旣在辜限則償命之律烏得免云鳴漢旣已承款結案請依法典照律報議政府詳覆施行敎以捕校暴校乞人殘喘也獰毒手勢加之於垂死之物其在爲平民除害之道當用加一倍之律別加嚴覈至捧結案而獄貴平允囚要服念大抵手足及他物敺傷人之辜限爲二十日者斤得逢打於十月十三日致斃於同月三十日未及辜限只爲三日以其器仗痕損較其辜限實因則優可容議於罪疑此所以當初判付也剩却此一條俾存如綫生路意謂卿等之論理跋尾於遲晩之招而遣辭鶻突無甚的確又欲待結案文書之如何的只端矣觀此啓語不過是前例板報議政府詳覆施行之請議讞之體固如是乎萬有一泛看而漫應一踏啓字則其將可活而不活言念及此不覺悚然且遲晩之招卽外方親問考覈之例也結案文書亦甚嚴重則兩度之案俱不槪及於死者致命之日者卿等溺職之失節節難恕爲先緘辭從重推考參坐銜枚之曹郞一竝令該府拿問處之此後死囚供案依舊滅裂堂郞下義禁府重勘載之受敎謄錄此囚特從疑輕之典嚴刑減死絕島定配又啓言罪人全致訥結案以爲渠同生弟十八歲兒被誘於金貴得誤入雜技至於難支之境故一欲執捉而洩憤者久矣今二月十四日自本廳出家則第又不在與都掌石順得偕往貴得家欲爲搜捉貴得生㥘逃走故追趕執捉先以手一次批頰繼以足猛踢脇間貴得卽地顚仆氣息奄奄故運入家中灌下淸心丸竟爲致命而當初焉追貴得飛脚猛踢之時雖未詳記其撞着於脇囊之間而檢驗傷損旣是狼藉則何敢發明云致訥旣已承款結案請依法典照律報議政府詳覆施行敎以報議政府依例詳覆以待啓覆時處斷又啓言罪人朴銀貴結案以爲渠子好民欲推烟竹於李召史橫被殺人之科而致死人玄召史借竹實狀丁寧納招於檢庭及夫會推也甘聽姜丁福之言借竹一款以受嗾於渠父子樣忽變前招驅渠子於死地故憤不自勝會推罷後直往玄女家責其變辭之由玄女以爲初入官庭自然生㥘何辭不達云故憤心倍加一打口吻一踼尻岸則玄女顚仆臼上旋起入去時値昏夜不知撞着於杵臼翌朝聞玄女病重之報蒼黃往見則已爲身死莫非渠死期將迫之致更以何辭發明云銀貴旣已承款結案請依法典照律報議政府詳覆施行敎以昨冬之事何去而今始爲之乎其間行公堂上從重推考啓目依施又啓言罪人金千龍更推則以爲渠因花梁僉使子趙起春之付托認以爲狀啓之已下果以二十四字手書小紙下去本鎭傳給僉使者專出於得食錢兩之計實不知所犯之至重云其故犯情節終不直陳請更加嚴刑期於取服敎以其罪則一律難貸其人則至愚且蠢不知僞造之爲何事雖使得情何足爲懲礪之端日次訊推徒煩例判之酬應早欲決處而至今因循罪人金千龍更加各別嚴刑絕遠島中勿限年爲奴又啓言罪人李分金更推則以爲再春以妹家廊底養得之漢不思舊日之恩向妹慘辱末乃握髮敺打故心甚憤惋迎打再春之際再春母富全强病而來居間挽解而富全卽是奄奄欲死之老婆設或向渠辱說敺打豈有着手毒打擧足猛踼之理雖欲敺踼而富全之若子若婦及許多親厲皆在左右何不極力捍禦而一任拳踢乎踼殺一款千萬孟浪云敢生掉免之計足踢一款歸之於滾鬪時誤着者萬萬兇獰請更加嚴訊期於得情敎以待新堂出仕反復嚴問別出意見論理稟處又啓言罪人尹商儀更推則以爲渠曖昧之由已悉前招而今以僞帖之違格反疑渠之故犯而如許違格之帖若使具眼者一見其所僞造必當立判抑獨何心故爲生頉易致人疑乎卽此一款渠之初無所犯可以洞燭云判下嚴訊之下無意吐實請更加嚴刑期於得情敎以例推之故尙未得情除尋常嚴覈取服又啓言罪人咸奉連更推則以爲渠與尙弼偕往卽是同閈之誼而大順等相鬪時不過從旁參見初無敺踢之事云終不吐實更加嚴刑期於得情敎以卿等出意見嚴問箇箇嚴刑則何如是抵賴乎如前各別訊覆斯速得情又啓言罪人金興乭更推則以爲昨年十月十八日渠以禁隸隨從獨往議政府懸房門外得食肉水次呼出上直而不應仍入門內則三得坐於烹肉釜邊渠憤其不答果以右足一踢三得則三得墜溺於湯釜故見此光景不勝驚㥘急出門外尋見同伴言及厥由之際三得妻趕到執捉至於告官渠不忍一時之憤踢人湯釜終至致死則烏得免償命之律云興乭旣已承款請依例結案後取招敎以嚴問得情具格啓聞又啓言罪人朴好民更推則以爲玄女變辭順哲誣招都是爲屍親之地而强却一款千萬曖昧云一直抵賴終不輸款請更加嚴訊期於得情敎以卿等如前消詳發問嚴猛加刑以渠行凶之情跡更無敢發明以爲償命雪冤之地又啓言罪人鄭戊甲更推則以爲渠伊日見辱於江阿之憤氣所激追往屍親家門外招責屍親母而已初無入庭之事則足踢一款非所可論江阿之常患痢疾之中添得下血之症竟至致死之境則屍親父母含其觸破食床詰貴其子之嫌驅渠於此地云足踢一款全然牢諱請更加嚴刑期於得情敎以醉與不醉姑無論殺之則殺也更爲除尋常各別嚴刑期於捧直招以聞又啓言罪人許俶更推則以爲渠欲打殺金光範則何敢不以實告徒受桁楊之苦乎前日承款不過暫時誣服初非本情云打殺情節終不直陳請更加嚴刑期於取服敎以殺獄諸囚中情跡尤可惡各別嚴刑捧遲晩侤音以聞又啓言罪人金熙明更推則以爲當初只聞徐重一推畓之說不無矜惻之心果犯罔赦之罪故渠果自當首實而別無他同謀之人至於捧賂事則宋載聲等做出虛言有此納招而渠初無發明之事云其共謀諸人捧賂情節一向發明更加嚴訊期於得情敎以加刑得情而日次訊推事曾因一判堂所奏心以爲是其後意謂依定式次次訊問矣觀於今日日次公事之入啓而諸囚之一時施刑可以推知卿之筵退在於午間則一二時辰之內何以次次發問目捧供乎其不能遵守定式之委折首實草記又啓言順天府罪人金召史獄事一立砂鉢爭端雖微二女滾鬪忿怒層加弱者仰臥强者俯壓欲捨而不得將起而還仆如是之際頭髮揪撲之如鼓如杵膝骨撞等之或猛或歇不待看證之納招可以想像傷痕旣著胸間致命無異當下則朴女之死果孰使然雖以正犯死中求生之招見之猶曰自然膝觸於其胸又曰揪髮撲頭果爲數次卽此數語便渠斷案頭髮揪撲旣由忿毒則胸膛搗築豈獨輕歇乎至於死者之腹痛與否係是難明之事設有宿症昨夕赴鬪不病可知翌日致斃非打而何且況訓導贖賤自有等級鬪閧餘憤想必圖囷則胡爲乎半夜冒兩扶護如廁澆飯禳鬼躬執使役一如家人奴僕爲哉渠必自知其下手之毒築胸之猛不無死生之慮所以多般救療靡不用極者皆出於恇㥘而然然則金女有必打之證朴女有致命之由實因眞的詞證明白則獄情到此無容更議更加嚴訊期於取服之意請分付道臣敎以道伯之見旣有所據卿等之言亦或似然曾經判堂中老病情勢外在京人處各問意見卿等更又論理回啓又啓言加平池女致死事死於病則初無成獄之可言雖死於不食加仁白之罪亦不過由我而已以檢狀脈錄見之眼閉口開足掌黃色沕合於無冤錄時氣死之條以屍親供招言之淸酒一器米粥數匙亦足爲非餓死之證且況毒癘傳染村隣不通冷藥索飮熱病可知然則池女之死非死於不食卽死於病的然無疑蓋得云者自稱功臣後裔而已經一次鄕任加仁白雖是前行風約而不過尋常百姓外面煞有間焉其實等是鄕品所以勒送柱單而未售結婚之慾假稱信物至發和奸之言其計絕悖彼池女卽無毀無譽之自在一處女耳始因其父之不能痛斥婚說以致加仁白之畢竟做出醜誣將死之病豈必由是而不食未暴之誣想或齎冤而入地所謂渠父母者新痛弸中宿憾在心寅緣其死要雪其憤謂可以歸女息於貞烈之科陷仁白於罔測之地縱侄呈官必欲嚴治所望未叶則又復上京無奴名而借以奴名非餓死而曰以餓死多般飾辭全事爽實至於驚動天聽罪不可恕加仁白則父濟子惡設計巧憯公然使隣家處女生而被污衊之誣死而至檢驗之境雖不可以敎誘指揮等語歸之於渠設或其子作此悖行其父敢曰不知乎成獄償命雖無可論誣人之律焉可逭也請竝依狀請嚴勘之意分付道臣敎以曰殺曰宥之義何必勒成鐵案而莫云地處之將無同一級二級煞有區別藉使池女之死死於病不死於節因病致死獨非威逼邑牒道狀之跋辭論理何太厚於頑民簿於孤魂乎卿又從而和之謄印一件而粘啓者殊失士師敦倫重法正分杜弊之體當該査官守令卽令該府拿問嚴處以懲決訟吞吐之罪畿伯及卿從重推考正犯身則嚴飭道伯捉致營庭箇箇考察嚴刑威逼在閨之女人而茹冤含憤因病致疾使之至於死之罪捧遲晩侤音仍爲照律啓聞事分付又啓言陽城罪人金得哲獄事村隣來往鄕俗本然水火援受男女無常當初吳鼎常之乞火宋女也手勢自然相近設或少年風情一番摻執亦豈至於戕殺之境而得哲以必殺之心作必殺之擧此豈因一時嘲戲而然哉決是平日必有疑慮之致也死者喘喘之答猶稱得哲二句則吳金萬之供招丁寧宋女哀哀之哭始說我死爾生則守直軍之諦聽分明尤是戕殺鼎常者非妻伊夫之一大證若無償命之法則已有則捨得哲而誰哉宋召史則事端由於渠激成由於渠致使渠夫陷於殺人之科而始能拒人挑戲今又替夫自當其心可尙其事可嘉至於今番原情變幻事實疑亂獄情不可置而不論正犯金得哲各別嚴訊期於取眠宋女則懲礪放送之意竝分付道臣敎以奸所殺奸夫然後始許免死而挽裳對盤之疑似蹤跡亦許付輕之科先朝受敎信如金石正犯所爲雖甚痛惡死者之所犯有浮於挽裳對盤則其在遵受敎之道容有可恕之端乎發遣曹卽問于時任大臣草記又啓言和順徐昌命獄事老獄生奸正犯變招或稱往宿兄家或稱汗滑手脫及夫更査之下又說出指尖二字後招異於前招一節巧於一節眞所謂欲巧而反拙渠若不在麻壟則李惡只何爲追踵登岸與之相詰渠若不擠則李惡只何爲着脚實地公然墜倒乎及至情狀自露則又以執手汗出手滑脫落云者亦不近理常漢手腕本不柔臟忿頭把捉用力必倍則設有微汗豈至脫落之境至於指尖云云尤爲巧惡當其追到岸上必欲曳下之際執髻可也捽項可也把袖可也握腕可也何爲捨此容易之執處擇其難執易脫之指尖爲哉雖以正犯之招見之李惡只曰以壯健渠則自稱孱弱以壯健之力執孱弱人手尖雖使汗流如奬決不至於解脫然則翻轉墜岸豈非渠推擠之明證乎坐推立擠之間決是因渠致死請更加嚴訊期於取服之意分付道臣敎以新道伯到任後別出意見嚴飭推官使之論理啓聞後稟處又啓言罪人李光寅更推則以爲當初逢載之時原穀與船價條竝爲受出而渠船隻體小不能容載之故船價米果爲分載他船而其船無事順泊原船意外致敗沙格當危急之時跳下小船幸免渰死而捕廳承款㥘於嚴威乃以原穀中犯手樣隨問誣招云光寅之裝載稅穀任自偸出先送京江惟意藏置他處及原穀致敗也所偸之穀隱然歸之於未拯之中者設計至巧而敢生死中求生之計偸弄穀物歸之船價捕廳承款諉之誣招設如渠言果是船價雜費原穀準納之前法不當遷動一石乃以船價等語一直粧撰終不輸款者尤極兇獰請更加嚴刑期於得情敎以如許奸細之船漢若不以其律處置何以懲礪乎別加嚴刑無敢抵賴